钦定古今图书集成/明伦汇编/宫闱典/第135卷 > 《宦者传序》元·史
## 钦定古今图书集成/明伦汇编/宫闱典/第135卷 > 《宦者传序》元·史

前世宦者之祸尝烈矣。元之初兴，非能有鉴乎古者，
然历十有馀世，考其乱亡之所由，而初不自奄人出，
何哉？盖自太祖选贵臣子弟给事内廷，凡饮食、冠服、
书记上所常御者，各以其职典之，而命四大功臣世
为之长，号“四怯薛。”故天子前后左右，皆世家大臣及
其子孙之生而贵者，而宦者之擅权窃政者，不得有
为于其间，虽或有之，然不旋踵而遂败，此其诒谋可
谓度越前代者矣。如李邦宁者，以亡国奄竖遭遇世
祖，进齿荐绅，遂跻极品，然其言亦有可称者焉。至于
朴不花，乃东夷之人，始以“西宫同里”，因缘柄用，遂与
权奸同恶相济，讫底于诛戮，则固有以致之也。用特
著之于篇。